राज्य निर्वाचन आयुक्त एसके अग्रवाल ने 14 मई को जब यहां चुनाव और सुरक्षा प्रबंध को लेकर की गई तैयारियों की समीक्षा की थी तो उस दौरान प्रशासन के अधिकारियों ने बड़े सलीके से कागज पर पूरी तैयारी दिखा दी थी। नामांकन के पहले ही दिन रणनीतिक तैयारी की पोल खुल गई। नामांकन केंद्रों से कई निर्वाचन अधिकारी बैठने तथा फार्म उपलब्ध नहीं होने के कारण लौट गए। कई निर्वाचन अधिकारी 12 बजे तक नामांकन स्थल पर पहुंचे। जेपी मेहता इंटर कालेज को कर्मचारी चयन आयोग द्वारा संचालित परीक्षा का केंद्र बनाया गया था। विद्यालय में परीक्षा चल रही थी, लिहाजा निर्वाचन अधिकारी बाहर खड़े थे। एडीएम सिटी एमपी सिंह ने भी स्वीकार किया कि परीक्षा के कारण कुछ स्थानों पर निर्वाचन और सहायक निर्वाचन अधिकारियों को कुछ देर तक बाहर खड़ा रहना पड़ा। उधर, दुर्व्यवस्था से घबराए सहायक जिला निर्वाचन अधिकारी परमेंद्र कुमार ने चुनाव से जुड़ी जानकारी मांगे जाने पर हाथ खड़ा कर दिया। जबकि एडीएम सिटी ने माना कि रविवार होने के कारण निर्वाचन अधिकारियों में नामांकन को लेकर भ्रम की स्थिति पैदा हो गई थी।